આ વાત ઝેવ અને વિનસને સમજાઈ નહિ એવું લાગ્યું માટે કલ્કીને સમજાવવાની કોશિશ કરી, ‘આખું બ્રહ્માંડ શૂન્ય અને એકનું જ બનેલું છે. જે છે તે બધું સાંખ્ય છે. બ્રહ્માંડમાં દ્વૈત છે અને અદ્વૈત છે. તમે સજીવ છો અને આ તોડી પડાયેલું પાંદડું હવે નિર્જીવ છે. ચેતના તેનામાં હતી હવે તે ચેતનાવિહીન છે. જીવ હોય તો એ એક છે, ન હોય તો એ શૂન્ય છે. શૂન્ય શું છે? શૂન્ય એટલે જ આખું બ્રહ્માંડ. શૂન્ય એટલે આપણી અંદર તરફની ગતિ. આંતરિક ગમન એટલે શૂન્ય. એકડો એ શૂન્યનો જોડીદાર નહિ પણ વિરોધી છે. બાહ્ય ગતિ એટલે એક. બ્રહ્માંડ ખુદ શૂન્યનો ચેતોવિસ્તાર છે. જે કંઈ છે એ શૂન્યમાં જ છે. શૂન્યની બહાર કશું નથી. આ જગતમાં એવું કંઈ પણ નથી કે જેનો આકાર ગોળ ન હોય. બહોળા પરિપ્રેક્ષ્યમાં જોતા આપણે બધા વર્તુળના સંતાન છીએ અને એક મોટા જાયન્ટ સર્કલમાં ભળી જશું. પંચમહાભૂત તો શૂન્યના વારસદારો છે દોસ્ત.‘ કલ્કીને પોતાની વાત પૂરી કરી અને પેલા ત્રણમાંથી બે જ દોસ્તોને સમજાઈ હોય એવું લાગ્યું. એ બે વ્યક્તિ એટલે વિનસ અને નાનકડો રોબોન. આ બધું સાંભળીને શુક્રવાસી ઝેવના બાર વાગી ગયા હતા.